b'\n_START_ARTICLE_\nKarmivat pianotunnit\n_START_SECTION_\nJuoni\n_START_PARAGRAPH_\nJerry Hawkins on juuri muuttanut vanhempiensa kanssa uuteen taloon, jonka ullakolta h\xc3\xa4n l\xc3\xb6yt\xc3\xa4\xc3\xa4 vanhan pianon. My\xc3\xb6hemmin y\xc3\xb6ll\xc3\xa4 Jerry kuulee huoneensa yl\xc3\xa4puolelta, siis ullakolta, pianomusiikkia, mutta kun h\xc3\xa4n menee tutkimaan asiaa, kukaan ei soita pianoa. Seuraavana y\xc3\xb6n\xc3\xa4 h\xc3\xa4n kuulee taas musiikin, muttei l\xc3\xb6yd\xc3\xa4 viel\xc3\xa4k\xc3\xa4\xc3\xa4n mit\xc3\xa4\xc3\xa4n. Lopulta Jerry n\xc3\xa4kee haamumaisen naisen soittamassa pianoa, joka on siirretty alakertaan oleskeluhuoneeseen. Naisen kasvot sulavat pois, ja p\xc3\xa4\xc3\xa4n paikalla on vain kallo. Jerry kiljuu vanhempansa hysteerisen\xc3\xa4 paikalle. Huomattuaan Jerryn kiinnostuksen pianoa kohtaan Jerryn vanhemmat ilmoittavat h\xc3\xa4net pianotunneille tri. Shreekin luokse._NEWLINE_Shreek on yst\xc3\xa4v\xc3\xa4llinen, joulupukkimainen vanha mies, joka kertoo Jerrylle jatkuvasti h\xc3\xa4nen k\xc3\xa4siens\xc3\xa4 upeudesta. Lopulta Jerry saa kutsun Shreekin yksityiskoulun tunneille. Kun Jerry kertoo asiasta aasialaiselle Kimille, tytt\xc3\xb6 j\xc3\xa4rkyttyy ja juoksee pois. Shreekin luona Jerry huomaa k\xc3\xa4yt\xc3\xa4v\xc3\xa4ll\xc3\xa4 heti moppausrobotin, ja Shreek kertookin, ett\xc3\xa4 h\xc3\xa4nen talonmiehens\xc3\xa4 Toggle on robottivelho. Tunnin j\xc3\xa4lkeen Jerry eksyy, ja Toggle auttaa h\xc3\xa4net sis\xc3\xa4\xc3\xa4nk\xc3\xa4ynnin luokse luvaten my\xc3\xb6s n\xc3\xa4ytt\xc3\xa4\xc3\xa4 pojalle h\xc3\xa4nen yksityisen ty\xc3\xb6huoneensa seuraavan kerran pojan vieraillessa talossa._NEWLINE_Jerry palaa kotiin ja kuulee taas haamun pianonsoiton. Haamu nostaa k\xc3\xa4tens\xc3\xa4, ja Jerry huomaa veriset tyng\xc3\xa4t siin\xc3\xa4, miss\xc3\xa4 k\xc3\xa4sien pit\xc3\xa4isi olla. Jerry pel\xc3\xa4styy niin kovin, ett\xc3\xa4 h\xc3\xa4n py\xc3\xb6rtyy. Her\xc3\xa4tess\xc3\xa4\xc3\xa4n h\xc3\xa4n kuulee joutuvansa menem\xc3\xa4\xc3\xa4n psykiatrille, jossa h\xc3\xa4nelle kerrotaan, ett\xc3\xa4 h\xc3\xa4n vain kuvittelee haamun muttei ole hullu. Ulkona Jerry tapaa taas Kimin ja kysyy, miksi t\xc3\xa4m\xc3\xa4 j\xc3\xa4rkyttyi niin paljon. Kim vain sanoo kuulleensa koulusta paljon kauhutarinoita, ja olleensa my\xc3\xb6h\xc3\xa4ss\xc3\xa4 viulutunniltaan._NEWLINE_Jerry p\xc3\xa4\xc3\xa4tt\xc3\xa4\xc3\xa4 lopettaa pianotunnit, ja h\xc3\xa4nen vanhempansa pyyt\xc3\xa4v\xc3\xa4t kertomaan asiasta itse. Jerry kertookin, ja Shreek raivostuu ja alkaa karjua tarvitsevansa Jerryn k\xc3\xa4det. Shreek tarttuu Jerryn k\xc3\xa4siin ja pakottaa h\xc3\xa4net j\xc3\xa4\xc3\xa4m\xc3\xa4\xc3\xa4n. Jerry pakenee auditorioon, jossa h\xc3\xa4n huomaa riveitt\xc3\xa4in mustia pianoja, joita soittavat ihmisk\xc3\xa4det... ja vain ihmisk\xc3\xa4det. Shreek sukeltaa ilman halki Jerryn kimppuun ja tarttuu h\xc3\xa4nen nilkkoihinsa._NEWLINE_Herra Toggle saapuu paikalle pelastamaan Jerryn hengen laittamalla Shreekin pois p\xc3\xa4\xc3\xa4lt\xc3\xa4. Paljastuu, ett\xc3\xa4 Shreek on vain robotti. Jerry pyyt\xc3\xa4\xc3\xa4 Togglea laittamaan my\xc3\xb6s pianot pois p\xc3\xa4\xc3\xa4lt\xc3\xa4, ja t\xc3\xa4m\xc3\xa4 suostuu. Kun Jerry k\xc3\xa4\xc3\xa4ntyy l\xc3\xa4hte\xc3\xa4kseen, Toggle ilmoittaa olevansa robotinrakentaja, muttei osaa tehd\xc3\xa4 kunnollisia k\xc3\xa4si\xc3\xa4. Sen vuoksi my\xc3\xb6s h\xc3\xa4n tahtoo saada Jerryn k\xc3\xa4det._NEWLINE_Jerry yritt\xc3\xa4\xc3\xa4 paeta, mutta huomaa yht\xc3\xa4kki\xc3\xa4 kotinsa tytt\xc3\xb6haamun. Haamu huutaa yritt\xc3\xa4neens\xc3\xa4 varoittaa Jerry\xc3\xa4, pel\xc3\xa4stytt\xc3\xa4\xc3\xa4 h\xc3\xa4net pois talosta. Haamu vie haamuyst\xc3\xa4viens\xc3\xa4 kanssa Togglen pois, eik\xc3\xa4 h\xc3\xa4nt\xc3\xa4 n\xc3\xa4hd\xc3\xa4 en\xc3\xa4\xc3\xa4. Viimeisess\xc3\xa4 kohtauksessa Jerry p\xc3\xa4\xc3\xa4tt\xc3\xa4\xc3\xa4 alkaa harrastaa koripalloa. H\xc3\xa4nen valmentajansa sanookin, ett\xc3\xa4 h\xc3\xa4nell\xc3\xa4 on upeat k\xc3\xa4det - upeat pallonkuljetusk\xc3\xa4det.'